Medzinárodný deň mužov

Medzinárodný deň mužov (skrátene MDM) je medzinárodný deň venovaný oslave všetkých mužov a pripadá na 19. november. 

Tento sviatok je založený na Šiestich pilieroch Medzinárodného dňa mužov. 

Je to príležitosť ako osláviť úspechy mužov a chlapcov a obzvlášť ich prínos pre národ, spoločnosť, komunitu, rodinu, manželstvo a otcovstvo. Takisto má za cieľ podporovať základné ľudské hodnoty a povedomie o problémoch, s ktorými sa muži stretávajú.

História 
Projekt MDM sa zrodil 8. februára 1991 a o rok neskôr 7. februára ho Thomas Oaster predstavil verejnosti. V roku 1999 tento projekt znovu získal na popularite v Trinidade a Tobagu. Najdlhšie oslavuje MDM Malta a to od 7. februára 1994. Keďže Malta ako jediná krajina oslavovala mužov a ich prínos spoločnosti vo februári, maltská komisia sa zhodla v roku 2009, že dátum MDM pripadne na 19. november.

Jerome Teelucksingh, ktorý oživil tento sviatok, si vybral dátum 19. november na počesť svojho otca, ktorý má v ten deň narodeniny. Ďalším dôvodom je, že v tento deň v roku 1989 futbalový tím Trinidad a Tobaga zjednotil krajinu pri snahe kvalifikovať sa na Svetový pohár. Teelucksingh povýšil Medzinárodný deň mužov na deň venovaný mužom a všetkým problémom, ktoré muži a chlapci zažívajú. Dr. Teelucksingh uviedol ako odôvodnenie vytvorenia tohto sviatku: "Uvedomil som si, že neexistuje deň venovaný mužom... niektorí povedali, že existuje Deň otcov, ale čo majú malí chlapci, tínedžeri a muži, ktorí nie sú otcami?"

Myšlienka sláviť Medzinárodný deň mužov získala podporu od predstaviteľov UNESCO a tento deň oslavuje nielen Trinidad a Tobago, ale aj iné krajiny. Na rozdiel od Medzinárodného dňa žien 8. marca, Medzinárodný deň mužov nie je oficiálne uznaný Organizáciou Spojených Národov, ktorá 19. novembra oslavuje Svetový deň toaliet.

Šesť pilierov 
1. Propagovať pozitívne mužské vzory; nielen filmové hviezdy a športovcov ale aj bežných pracujúcich mužov, ktorí žijú slušný, poctivý život.

2. Oslavovať pozitívny prínos mužov spoločnosti, komunite, rodine, manželstvu, výchove detí a životnému prostrediu.

3. Zameriavať sa na zdravie mužov a ich pohodu; sociálnu, spoločenskú, citovú aj duchovnú.

4. Upozorniť na diskrimináciu voči mužom; v oblasti sociálnych služieb, prístupov a očakávaní spoločnosti a v oblasti práva. 

5. Zlepšiť vzťahy medzi pohlaviami a rovnosť medzi nimi.

6. Vytvoriť bezpečnejší, lepší svet v ktorom budú ľudia žiť oslobodení od ubližovania a rásť k plnému dosiahnutiu svojho potenciálu.

Zhodou okolností je MDM v termíne, keď sa celosvetovo organizuje "Movember" – charitná akcia, pri ktorej si muži počas mesiaca novembra oholia fúzy, či brady aby získali prostriedky na charitu a upozornili na problémy v oblasti zdravotného stavu mužov.

Každoročné témy 
Okrem Šiestich pilierov svetoví koordinátori Medzinárodného dňa mužov každoročne stanovia aj druhú voliteľnú tému tohto sviatku.

Prehľad každoročných tém MDM 
 2002: "Mier."
 2003: "Zdravie mužov."
 2007: "Uzdravenie a odpustenie."
 2009: "Pozitívne mužské vzory."
 2010: "Budúcnosť našich detí."
 2011: "Dať chlapcom čo najlepší štart do života."
 2012: "Pomôcť mužom žiť dlhší, šťastnejší a zdravší život."
 2013: "Bezpečnosť mužov a chlapcov."
 2014: "Pracujme spoločne na prospech mužov a chlapcov."
 2015: "Rozšírme reprodukčné práva mužov."
 2016: "Zastavme samovraždy mužov."
 2017: "Oslavujme mužov a chlapcov v ich rôznorodosti."
 2018: "Pozitívne mužské vzory."
 2019: "Urobme pre mužov a chlapcov zmenu, ktorá zaváži."
 2020: "Lepšie zdravie pre mužov a chlapcov."
 2021: "Lepšie vzťahy medzi mužmi a ženami."

Oslava MDM vo svete

Čína 
V roku 2003 istý módny časopis navrhol 3. august ako Medzinárodný deň mužov. Podľa tohto časopisu poslali návrh UNESCU. Odvtedy sa každý august na internete otvára diskusia na tému „Deň mužov“.

3. augusta 2010 vyšiel v China Daily článok, kde sa pýtali ľudí, či by mali mať muži v Číne svoj špeciálny deň. Odvolávali sa na fakt, že na Medzinárodný deň žien všetky ženy v Číne, čo predstavuje 45% pracovnej sily, dostanú povinne od zamestnávateľa pol dňa voľna, kým muži nemajú podobnú výhodu. Článok sa odvolával na Shanghai Hotline online prieskum, kde na otázku „Potrebujú muži svoj vlastný sviatok?“ 80,24% respondentov odpovedalo áno a objavili sa komentáre, že šanghajskí muži sú unavení a zaslúžia si voľno.

Veľká Británia 
Vo Veľkej Británii existuje Koalícia mužov a chlapcov (Men and Boys Coalition), ktorá prevádzkuje internetovú stránku o MDM. Na organizácii tohto sviatku sa v roku 2013 podieľalo 12 organizácii, v súčasnosti je to okolo 200.

V roku 2014 viac ako 25 organizácií pripravilo podujatia po celej Veľkej Británii, vrátane dvoch v Dolnej snemovni. O rok neskôr v deň 19. novembra člen parlamentu Philip Davies začal vo Westminsterskom paláci diskusiu o problémoch, ktoré muži zažívajú. Vtedajšia predsedníčka vlády Theresa May schválila MDM.

Rumunsko 
Od novembra 2016 Rumunsko oficiálne oslavuje „Národný deň mužov“. 2. februára 2016 rumunský parlament schválil zákon, ktorým bol 19. november vyhlásený za Národný deň mužov. Rumunsko sa tak stalo prvou krajinou, ktorá oficiálne uznala a oslavuje tento deň ako národný sviatok. 8. marca sa v Rumunsku oslavuje Národný deň žien.

Maďarsko 
V novembri 2009 spisovateľka Marie Clarence zorganizovala inauguráciu MDM v Maďarsku. Jej myšlienkou bola propagácia rodovej rovnosti. Oslava sa uskutočnila v Budapešti a otváraciu reč mal Michael Hoppal, predseda kultúrneho výboru UNESCO. Súčasťou tohto podujatia bola oslava miestnej kultúry, vrátane tanca a diskusné fórum, ktoré vyzdvihovalo úspechy mužov a ich prínos svetu.

Dánsko 
Muži v Dánsku vytvorili skupinu, ktorá 19. novembra 2010 zorganizovala vlastnú oslavu MDM. Ich hovorca Martin Pavón povedal, že MDM nie je politický náprotivok Medzinárodného dňa žien, ani to nie je protiklad k ženám. Povedal o MDD: „Chceme využiť túto príležitosť na zviditeľnenie bežných mužov, ktorí žijú pekný a poctivý život a pozitívne prispievajú do spoločnosti.

Ukrajina 
16. novembra 2012 Ukrajinská tlačová agentúra zorganizovala podujatie s názvom „Medzinárodný deň mužov: Aspekty zdravia a dlhovekosti“. Týmto podujatím Ukrajina uznala medzinárodne slávený sviatok. Medzi rečníkmi bol ocenený ukrajinský vedec S. P. Pasechnikov, vedúci urológ ukrajinského ministerstva zdravotníctva;  mimoriadny profesor O. V. Shvets, predseda ukrajinskej asociácie dietológov a vedúci odborníkov na výživu ukrajinského ministerstva zdravotníctva; majster sveta v plávaní a aktivista Denys Sylantyev a iní. Diskutovali o témach ako zdravý životný štýl, diéta a ako sa zdravo stravovať, fakty o tom ako si udržať zdravý a kvalitný život z urologickej stránky, role životného prostredia a spoločenských iniciatívach a mnohých ďalších.

Francúzsko 
Vo Francúzsku v roku 2010 na oslavu MDM Discovery Channel spustil súťaž v raste fúzov. Víťazov si zvolili diváci hlasovaním a ocenení boli 19. novembra.

Taliansko 
19. novembra sa zhromaždilo niekoľko aktivistov pred Koloseom ako súčasť ich oslavy MDM. Bolo to prvé slávenie tohto sviatku v Taliansku.

Referencie

Pozri aj 
 Medzinárodný deň žien
 Medzinárodný deň detí

Iné projekty

Zdroj 

Medzinárodné sviatky
Muž
Vzniklo v 1999